b'\n_START_ARTICLE_\nAnna Charlier\n_START_SECTION_\nF\xc3\xb8r ekspedisjonen\n_START_PARAGRAPH_\nCharlier var en av 11 s\xc3\xb8sken og ble tidlig foreldrel\xc3\xb8s. Hun var kusinen til astronomiprofessor Carl Charlier._NEWLINE_Hun arbeidet som guvernante og traff Nils Strindberg, som underviste hos en av familiene hun arbeidet for. Hun utdannet seg til konsertpianist og studerte blant annet for konsertpianisten Richard Andersson. I 1902 fortsatte hun studiene i La Chant de Font i Sveits. _NEWLINE_Hun spilte piano, Strindberg fiolin. Anna og Nils ble forlovet 26. oktober 1896, \xc3\xa5tte m\xc3\xa5neder f\xc3\xb8r ekspedisjonen drog mot Svalbard.\n_START_SECTION_\nEtter ekspedisjonen\n_START_PARAGRAPH_\nEkspedisjonen gav ikke lyd fra seg de neste \xc3\xa5rene og ble antatt \xc3\xa5 ha endt i katastrofe. Anna emigrerte til USA i 1910 og giftet seg der med l\xc3\xa6reren Gilbert Henry Conserray Hawtrey. De flyttet i 1914 til England._NEWLINE_Ulla Strindberg \xe2\x80\x93 den omkomne Nils Strindberg var hennes onkel \xe2\x80\x93 bes\xc3\xb8kte Anna i Torquay i England i 1947. Hun sa f\xc3\xb8lgende om bes\xc3\xb8ket:_NEWLINE_..\xc2\xabAnnas man Gilbert Hawtrey var en underbar m\xc3\xa4nniska som p\xc3\xa5 allt s\xc3\xa4tt f\xc3\xb6rs\xc3\xb6kte hj\xc3\xa4lpa sin hustru i hennes sorg. Men allt var f\xc3\xb6rg\xc3\xa4ves. Anna kunde inte gl\xc3\xb6mma.\xc2\xbb_NEWLINE_Annas hjem var fylt av ungdomsportretter av den forsvunne Strindberg._NEWLINE_I 1930, da restene av ekspedisjonen ble funnet, var Anna tilfeldigvis i Sverige. Ute av stand til \xc3\xa5 bli i landet, sendte hun en krans til sin tidligere forlovedes begravelse. En stund etterp\xc3\xa5 fikk hun per post Nils Strindbergs brev fra d\xc3\xb8dsmarsjen over ishavet. Det var Tore Strindberg \xe2\x80\x93 bror til Nils \xe2\x80\x93 som sendte dem etter at stenogrammene var tolket._NEWLINE_Da hun d\xc3\xb8de i 1949, etterlot hun seg detaljerte anvisninger for hva som skulle skje etter hennes d\xc3\xb8d. Kroppen hennes ble bisatt p\xc3\xa5 en kirkeg\xc3\xa5rd i Torquay. (Hennes mann ble senere gravlagt ved siden av henne.) Hjertet hennes ble tatt ut av kroppen, plassert i et s\xc3\xb8lvskrin og begravet n\xc3\xa6r urnen med Strindbergs aske. Alle hennes instruksjoner ble fulgt._NEWLINE_Annabreen, en isbre p\xc3\xa5 Amsterdam\xc3\xb8ya, er oppkalt etter Anna Charlier.'